01/09/2022 | Administración LocalMunicipal
Carballo
Modificacion puntual núm.5 do PXOM de Carballo - Catálogo de protección de conxunto de hórreos do Concello de Carballo

Asunto: Aprobación definitiva da modificación puntual número 5 do Plan xeral de ordenación municipal de Carballo – Catálogo de protección do conxunto de hórreos. Publicación da normativa. Expediente 2019/X999/001790. A modificación puntual número 5 do Plan xeral de ordenación municipal de Carballo no Catálogo de protección do conxunto de hórreos foi aprobada definitivamente por Orde do 23 de maio de 2022 da conselleira de Medio Ambiente, Territorio e Vivenda. Esta foi publicada no Diario Oficial de Galicia, núm.110, do 9 de xuño de 2022. Por resolución da directora xeral de Ordenación do Territorio e Urbanismo do 22 de agosto de 2022, procedeuse á inscrición da modificación puntual no Rexistro de Ordenación do Territorio e Planeamento Urbanístico de Galicia, na Sección II, Libro I, Tomo II, folla rexistral 35, co número ROTPG/P/63/2022, segundo o disposto nos artigos 88 da Lei 2/2016, do 10 de febreiro, do solo de Galicia e 208 e seguintes do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia. De conformidade co disposto polos artigos 82 e 88.4 da Lei 2/2016, do 10 de febreiro, do solo de Galicia e 70 da Lei 7/1985, do 2 de abril, reguladora das bases de réxime local, publícase a normativa que desenvolve a modificación puntual número 5 do Plan xeral de ordenación municipal de Carballo, aos efectos de aplicación e de coñecemento xeral. Normativa urbanística da modificación puntual número 5 do PXOM de Carballo Coa finalidade de garantir a protección do conxunto de hórreos contido no catálogo desta modificación puntual, incorpóranse unha serie de determinacións específicas no Título IV da normativa do PXOM. Só se modifican tres artigos correspondentes á sección 2ª do capítulo 1 da normativa do PXOM: a parte final do artigo 127 que se refire ao réxime de protección dos hórreos aos que se lles atribúen protección integral ou estrutural, segundo a categoría dos memos; engádese o punto 7 no artigo 130 no que se autoriza ao traslado de hórreos que imposibiliten a ampliación ou creación de infraestruturas viarias e, por último, actualízase o artigo 135 renomeándoo como “Catálogo de protección de conxunto de hórreos” e establécense as súas determinacións de acordo coa Lei de patrimonio cultural de Galicia: CAPÍTULO 1 PROTECCIÓN DO PATRIMONIO CULTURAL SECCIÓN 2ª Protección do patrimonio de carácter arquitectónico Artigo 127. Réxime de protección Os contornos de protección e os bens en solo urbano, de núcleo rural, rústico e urbanizable, rexiranse pola súa ordenanza correspondente de acordo á súa clasificación e cualificación. Aplicarase de maneira superposta o réxime establecido no presente título coas limitacións que resulte. As determinacións que conteñen as fichas do catálogo teñen carácter normativo e constitúen conxuntamente co apartado de protección do patrimonio cultural, o marco normativo específico de protección do patrimonio cultural establecido polo Plan. A. CONTORNOS DE PROTECCIÓN No contorno dos bens culturais, calquera intervención precisará da autorización preceptiva do órgano competente da Consellería de Cultura, previo á concesión de licenza, nos termos previstos na lexislación do patrimonio cultural de Galicia. O dito contorno fixa unha franxa que se delimita nos planos de ordenación e nas fichas do Catálogo. De non estar representado graficamente o contorno de protección, rexirase para a definición do seu ámbito, as seguintes áreas de protección xenéricas, que estarán constituídas por unha franxa cunha profundidade medida desde o elemento ou vestixio máis exterior do ben que se protexe de: - 50 metros, cando se trate de bens do patrimonio etnográfico. - 100 metros, cando se trate de arquitectura relixiosa, civil ou militar. B. BENS CULTURAIS Segundo a gradación dos valores singulares de cada ben incluído no catálogo (elementos e conxuntos protexidos), establécense tres niveis de protección segundo o establecido pola Dirección Xeral: - Protección integral, aplicable a aqueles bens de interese histórico, artístico e cultural ou etnográfico, con notables cualidades arquitectónicas, ou singulares de gran valor ou rareza, que aconsellan a soa conservación total, tanto interior coma exterior respecto ao seu estado orixinal. Todos os elementos con declaración de Ben de Interese Cultural estarán sometidos a este réxime. - Protección estrutural, aplicable aos bens nos que interesa conservar integramente á súa fachada, patios interiores, elementos estruturais e tipolóxicos básicos e distribución de espazos. - Protección ambiental, aqueles bens que sen ter por si mesmos un valor destacado, sexan pezas que colaboren á configuración dun espazo ou ambiente urbano ou rural característico. Neste apartado englóbanse tamén as construcións incluídas no ben que non teñan unha ficha individualizada dentro do catálogo. Aos hórreos atribúeselles dous niveis de protección: - Protección integral: para todos aqueles que son bens de interese cultural. - Protección estrutural: para todos aqueles hórreos que teñen a categoría de catalogados. Artigo 130. Condicións xerais de ordenación e edificación 1. As obras que se permitan nos bens incluídos no catálogo tenderán á súa conservación e posta en valor, e o seu uso quedará subordinado a que non se poña en perigo os valores que aconsellen á súa conservación.2. En todos os bens catalogados autorízanse aquelas obras tendentes a recuperar as características orixinais nas zonas afectadas por calquera intervención non autorizada nun edificio.3. Nos ámbitos dos bens incluídos dentro de mazás sometidos a ordenanzas en solo urbano consolidado e núcleo rural poderá desenvolverse un estudo de detalle ou un plan especial, acorde á clasificación do solo, para estudar a integración dos elementos dentro do ámbito ou o traslado do elemento, xustificando o mesmo, e a súa nova implantación.4. No ámbito dos bens protexidos prohíbense as segregacións de parcelas e as ampliacións e novos volumes que supoñan un incremento de ocupación do solo, agás que sexan autorizadas polo órgano competente en materia de patrimonio cultural.5. No caso de permitirse o aumento de volume en edificios catalogados, a nova edificación axustarase ás determinacións volumétricas establecidas na zona de ordenanza, respetando as condicións particulares que lle asigne a ficha correspondente ao elemento catalogado.6. Con carácter xeral os elementos incluídos no catálogo non son trasladables. No suposto que sexa preciso o seu traslado, e por razóns xustificadas ponderadas pola consellería competente en materia de cultura, deberá acompañarse para a súa autorización previa á solicitude da licenza o estudio da nova implantación do ben.7. No caso de que a existencia dun hórreo integrante do catálogo dificultase ou mesmo impedise a ampliación ou mellora de infraestruturas viarias, autorízase o seu traslado dentro do seu contorno de protección, sempre e cando se conte coa preceptiva autorización da consellería competente en materia de cultura. Artigo 135. Catálogo de protección do Conxunto de hórreos.1. As determinacións que conteñen as fichas do Catálogo de protección do conxunto de hórreos teñen carácter normativo e constitúen, xunto co apartado do patrimonio cultural, o marco normativo específico de protección do patrimonio cultural dos hórreos.2. Calquera intervención que se pretenda realizar sobre os bens delimitados neste catálogo, así como no seu contorno de protección terá que ser autorizada pola consellería competente en materia de patrimonio cultural, coas excepcións que se establecen na Lei 5/2016, de patrimonio cultural de Galicia.3. As actuacións autorizables e o réxime das mesmas será o que se indica na Lei 5/2016, de 4 de maio, de patrimonio cultural de Galicia.4. Para todos aqueles hórreos incluídos no catálogo que se localicen en terreos de dominio público marítimo-terrestre ou en servidume de protección, estarase en todo caso ao establecido na Disposición transitoria cuarta da Lei de Costas. Carballo, 29 de agosto de 2022 O Alcalde – Evencio Ferrero Rodríguez